V septembri sa stretlo vyše 40 rodín detí s poruchou sluchu. Stretnutie organizovalo OZ Nepočujúce dieťa, ktoré od roku 2015 pomáha rodinám týchto výnimočných detí. Účastníkov privítal areál rodinného centra Villa Betula v Liptovskej Sielnici, ktorý je ako stvorený na krásne zážitky a celodennú zábavu. Deti ním sprevádzali animátorky z OZ Nepočujúce dieťa a Villa Betula. Ukázali im nie len veci zábavné, ale aj edukačné, ktoré rozvíjali ich schopnosti. Nenápadne tak našepkali aj rodičom, ako môžu doma vďaka hre podporovať rozvoj svojich detí.

Rodičia mali možnosť stretnúť takmer 20 odborníkov z vybraných oblastí. V prednáškach im porozprávali ako rozvíjať deti v ranom veku, ako budovať komunikačný kanál, na čo myslieť pri výbere škôlky a školy, čo je dôležité pri nastavovaní načúvacích prístrojov a KI, ako pomôcť dieťaťu vyrovnať sa s postihnutím, ako môžu pomôcť centrá včasnej intervencie a čo nového priniesli novinky z oblasti kochleárnych implantátov. Odborníci okrem prednášok venovali rodičom čas aj na osobných konzultáciách.

V stánku OZ Nepočujúce dieťa si rodiny mohli pozrieť Živé knihy, naučiť sa nové posunky a prezrieť si pripravované edukačné materiály. Tie pomôžu rodičom rozvíjať svoje dieťa pri každodennej hre. Občianske združenie preto pripravuje posunkové maľovanky, abecedné a zvieratkové pexesá, aktivity na precvičovanie počítania, čítania, písania, rozvoj reči a ďalšie.

To všetko by nebolo možné bez partnerov, ktorým záleží na deťoch s poruchou sluchu a ktorí toto stretnutie finančne a odborne podporili. Jedným z nich bola aj spoločnosť MED-EL. Okrem samotnej podpory pripravila aj hodnotný program pre účastníkov. V stánku MED-EL si mohli naživo pozrieť produkty a poradiť sa. V prednáške pani Martina Kabátová zo spoločnosti CIS Slovakia hovorila podrobne o kochleárnej implantácií a produktoch MED-EL.